মধ্য রাজ্যের সমসাময়িক একটি সুপরিচিত গল্পে এক অজ্ঞাতনামা নাগরিকের উল্লেখ পাওয়া যায়। তিনি রাজা দ্বিতীয় পেপির (এখানে তাঁর জন্মনাম ‘নেফারকারি’ উল্লিখিত হয়েছে) দরবারে উপস্থিত হন। এই নাগরিক রাজার সম্মুখে এক অনামা পরিস্থিতি প্রসঙ্গে বিলাপ করতে চান। কিন্তু সেই বিলাপ শোনার ইচ্ছা রাজার ছিল না। তিনি তার সভা-বাদ্যকারদের নির্দেশ দেন, তারা যেন বাদ্যের ঝংকার দ্বারা সেই আগন্তুকের বাক্য চাপা দিয়ে দেন। আগন্তুক হতাশ হয়ে প্রাসাদ পরিত্যাগ করেন। কয়েকবার এই ঘটনার পুনরাবৃত্তি হলে পরে তিনি তার বন্ধু তথা উচ্চপদস্থ আধিকারিক ‘ৎজেতি’কে আদেশ করেন রাজাকে অনুসরণ করার জন্য। রাজা প্রায়শই রাতে প্রাসাদ ত্যাগ করতেন। ৎজেতি জানতে পারলেন যে, রাজা দ্বিতীয় পেপি কয়েক ঘণ্টার জন্য তাঁর অনুগত সেনা আধিকারিক ‘সাসেনেতে’র কাছে গিয়ে সময় কাটান এবং তারপর প্রাসাদে ফিরে আসেন।

যে অধ্যায়ে রাজা দ্বিতীয় পেপির সঙ্গে তাঁর অনুগত সামরিক আধিকারিকের সাক্ষাতের বিবরণ রয়েছে, তা একটি বিতর্কের বিষয়। বিশেষ করে একটি নির্দিষ্ট বাক্যবন্ধ এই বিষয়ে অনুসন্ধানের প্রধান কেন্দ্রবিন্দু: এই কাহিনীতে বলা হয়েছে যে, “মহারাজ সাসেনেতের বাড়ীতে যান এবং যা মহারাজ কামনা করেন, তা-ই তাঁর সঙ্গে করেন”। “যা কামনা করা হয়, তা করা” বাক্যবন্ধটি যৌনতার বিবরণ-সংক্রান্ত একটি সাধারণ সুভাষিত বাক্যবন্ধ। এই জন্য কোনও কোনও গবেষক নিশ্চিতভাবে এই সিদ্ধান্তে উপনীত হয়েছেন যে, প্যাপিরাসটি রাজা পেপির সমকামী প্রবৃত্তি এবং তার সামরিক আধিকারিকের সঙ্গে সমলিঙ্গ সম্পর্কের কথা নির্দেশ করছে। কিন্তু অন্যান্য গবেষকদের মতে, এই পরিচ্ছেদটি ধর্মগ্রন্থের বিদ্রুপাত্মক রূপক মাত্র। ধর্মগ্রন্থে বলা হয়েছে যে, সূর্যদেবতা রা মধ্যরাতের চার ঘণ্টার জন্য পাতালদেবতা ওসিরিসের সঙ্গে দেখা করতে আসেন। এখানে রাজা দ্বিতীয় পেপি রা-র ভূমিকা গ্রহণ করেন এবং সাসেনেত গ্রহণ করেন ওসিরিসের ভূমিকা। “যা কামনা করা হয়, তা করা” বাক্যবন্ধটি তাই অতিরঞ্জিত ও ভ্রান্তব্যাখ্যার দোষে দুষ্ট। 
রাজা দ্বিতীয় পেপি ও তাঁর সেনা আধিকারিক সাসেনেত
প্রাচীন মিশরীয় দৃষ্টিভঙ্গি
সম্ভাব্য সমকামিতার বিবরণ
নিয়াঙ্খখ্‌নুম ও খ্‌নুমহোটেপ